O meste v Kaliningradskej oblasti pozri *Оziorsk (Kaliningradská oblasť).*
Súradnice: 55°45′00″S 60°43′00″V﻿ / ﻿55,75000°S 60,71667°V﻿ / 55.75000; 60.71667

**Oziorsk** (rus. Озёрск – čítaj: Azjorsk) je uzavreté mesto v Čeľabinskej oblasti v Rusku. V roku 2010 malo 82 268 obyvateľov.

Dejiny
------

Pamätník priekopníkom v staršej časti mesta.
Oziorsk bol založený v roku 1945 ako mesto pre zamestnancov vtedy novozaloženého závodu na prepracovanie jadrového paliva Majak, ktorý sa nachádza v jeho blízkosti. Z tohto dôvodu bol od založenia najprv tajným a neskôr uzavretým mestom. V meste sa od jeho založenia až do 60. rokov nachádzal pracovný tábor pod správou GULAG-u, ktorého väzni v počte až do 20 400 pomáhali budovať mesto a závod Majak. Mesto sa stalo neslávne známe po katastrofe v Majaku v roku 1957, ktorá dosiahla 6. stupeň INES. O tejto havárii sa však oficiálne začalo hovoriť až po rozpade ZSSR a následnom odtajnení. 

V roku 1986 pri meste začali stavať Južnouralskú atómovú elektráreň, ktorá pôvodne mala byť priamo v meste. Plán ale zamietli a tak ju začali stavať pár kilometrov od mesta, na brehu jazera Kyzyltaš. Kvôli nedostatku financií ale výstavbu zastavili. Podľa nového ruského jadrového programu *Projekt 2007-2015* by sa mala na mieste rozostavanej elektrárne postaviť nová so 4 blokmi a s plánovaným spustením do prevádzky v rokoch 2016 až 2020, aj keď až 61% obyvateľov Čeľabinskej oblasti je proti tejto výstavbe.

Ani dnes do mesta nie je voľný prístup bez povolenia ani domácim obyvateľom a pri vstupe alebo výstupe z mesta musia prejsť kontrolným stanovišťom. Mimo týchto stanovíšť je mesto oplotené a strážené.

Poloha
------

Jazero Irťaš a Kurčatovova rotunda.
Mesto sa nachádza na východnej strane Uralu na brehu jazier Irťaš, Veľká a Malá Nanoga a Kyzyltaš, ktoré ho obklopujú zo všetkých strán. Je vzdialené vzdušnou čiarou 75 kilometrov severozápadne od hlavného mesta oblasti, Čeľabinsku, 120 km južne od Jekaterinburgu a 1440 km východne od Moskvy.

Radiačné zaťaženie obyvateľstva
-------------------------------

Početné nehody, havárie a úniky rádioaktívneho materiálu zo závodu Majak spôsobili, že v okolí je nadmerné radiačné znečistenie. Oziorsk sa nachádza na okraji východouralskej radiačnej stopy, ktorá vznikla po najväčšej z množstva havárií v roku 1957. Obyvateľstvo, najmä tí, ktorí sa v tých rokoch narodili, tak trpia nadmerným výskytom zhubných nádorov. Dnes je už zamorenie nižšie, vďaka lepším bezpečnostným opatreniam v závode a nemalej čiastke, ktorú štát dáva na likvidáciu znečistenia, dokonca nameraná radiácia v meste a v susednom meste Kyštym vykázala nižšie hodnoty ako mestách Čeľabinsk alebo Jekaterinburg. Vysvetlením môže byť vietor, ktorý vanie na severoseverovýchod (určujúci aj tvar a smer východouralskej radiačnej stopy), pričom Oziorsk a Kyštym sú na západ od závodu Majak a aj to, že sú proti prúdu znečistenej rieky Teča, tečúcej cez Majak, kde už také priaznivé hodnoty namerané neboli.

Externé odkazy
--------------

* Dokument z 50. - 60. rokov o Oziorsku (vtedy zvaný Oziersk (Озeрск))

Referencie
----------

1. ↑  Численность населения Российской Федерации по городам, поселкам городского типа и районам на 1 января 2010 года

Zdroje
------

*Tento článok je čiastočný alebo úplný preklad článkov Озёрск na ruskej Wikipédii a Osjorsk na nemeckej Wikipédii.*


|  |  |
| --- | --- |
| Portal | Ruský portál |